ལན།རྒྱལ་པོ་ཁྲི་རྩེ་འབུམ་ནི་ཁྲི་སྲོང་རྗེས་མ་ཡིན་པར་དེའི་སྔོན་དུ་ཡིན་སྐོར་ཁ་སྟོན་བསྟན་པའི་ཤན་འབྱེད་དུ་ཁ་གསལ་ཡོད།ལར་སྟོད་ལུགས་རྒྱུད་རིམ་སྐོར་ལ་རྗེ་རིན་པོ་ཆེས་མེ་སྟོན་གྱི་མཛད་པ་ཞིག་ཡོད་ཚུལ་བཞེད་ཡོད་ཀྱང་དེང་སྐབས་མཇལ་ཡུལ་དུ་མ་གྱུར།ད་སྐབས་སྟོད་ལུགས་སྐོར་གྱི་གནས་ཚུལ་ཉུང་ངུ་གོང་གསལ་སྒ་སྟོན་དཔེ་ཆ་འདི་ལས་སྔ་བ་ཞིག་མེད་པར་མངོན།རྗེས་སོར་མཁས་གྲུབ་ལུང་རྟོགས་རྒྱ་མཚོས་སྟོད་ལུགས་རྒྱུད་རིམ་སྒ་སྟོན་གྱིས་མཛད་པ་འདྲ་བཤུས་ལྟ་བུར་བཀོད་ཡོད་རུང་གནས་ཚུལ་དེ་ལས་དམིགས་བསལ་ཁ་གསལ་མ་བྱུང་།བསྟན་པའི་ཤན་འབྱེད་དུ་རྒྱལ་པོ་ཁྲི་ཙེ་འབུམ་གྱི་སྐུ་རིང་དྭང་ར་ཁྲི་ཞེས་པ་སྟག་གཟིག་གི་ཡུལ་ནས་བོད་དུ་ཕེབས་ཏེ།འདུལ་སྡེ་གཙོས་བོར་གྱུར་པའི་བོན་བསྟན་ཤུགས་ཆེར་དར་བར་མཛད་པ་དང་གཤེན་པོ་ལྔ་བརྒྱ་ཙམ་འཕེལ་སྐོར་འཁོད་ཡོད།དེ་ཉིད་ཁྲི་སྲོང་དུས་སུ་ནུབ་སྐོར་གསལ་བས་ཁྲི་སྲོང་རྗེས་སུ་ཡོང་ཐབས་རྩ་བ་ནས་མེད།སྒ་སྟོན་གྱི་དགོངས་པ་ལྟར་ན་ཡ་ཕམ་གཉིས་ནང་འཁྲུགས་བྱུང་རྗེས་སླར་ཡང་སྟོད་ལུགས་ཞེས་པའི་འདུལ་བསྟན་དེ་བོད་དུ་དར་ཞིང་དེ་ཉིད་ཁྲི་སྲོང་གི་དུས་སུ་ནུབ་པར་འདོད་ཀྱི་ཡོད་པར་མངོན།མ་ཟད་ཀུན་མཁྱེན་ཤར་རྫ་པས་ཁྲི་སྲོང་སྐབས་བོན་གྱི་གྲྭ་པ་ལྔ་བརྒྱ་དུས་གཅིག་བན་དེར་བསྒྱུར་སྐོར་གསལ་བའི་གནས་ཚུལ་དེ་ཡང་སྟོད་ལུགས་འདུལ་བ་དང་འབྲེལ་བ་ཡོད་མེད་དཔྱད་ཞིབ་བྱེད་དགོས་པ་ཞིག་ཏུ་གྱུར།